Louise Brown (LA), 2024-05-03:
Tak for det.
Vi står, som vi alle sammen ved, over for udfordringer med at have arbejdskraft nok her i Danmark i de kommende år.
Vores demografi tilsiger, at vi bliver flere i den plejekrævende alder og flere multisyge, men desværre ikke tilsvarende flere til at tage sig af os, når vi ender i den situation.
Det her lovforslag er en udmøntning af dele af den aftale, som regeringen i januar i år indgik med SF, Radikale, Det Konservative Folkeparti og Liberal Alliance.
Og vi er glade for at være med i aftalen.
Vi har længe presset på for at få det gjort lettere at komme her til landet for at give et nap med.
Vi har allerede hørt de forskellige ordførere tale en masse om indholdet i det her lovforslag og om, hvordan det vil smidiggøre processen for dem, der ønsker at komme til Danmark for at arbejde som sundhedsfaglige personer.
Derfor vil jeg ikke gentage en masse af det, men hellere bruge min tid på en af mine andre kæpheste, nemlig de ord, vi bruger.
Der mangler arbejdskraft i vores sundhedssystem, og mange steder hører man folk udtale, at vi mangler hænder.
Vi kommer også selv til at bruge udtrykket i Liberal Alliance.
Jeg bryder mig ikke om det udtryk.
Jeg ved godt, at det er almen brugt, og at alle ved, hvad der menes, men de hænder sidder jo på nogle arme, som igen sidder på en krop, og på den krop sidder der som oftest også et hoved, der fungerer.
Det er jo mennesker, vi har brug for, kvalificerede mennesker.
Så kunne vi ikke sådan fra nu af forsøge i fællesskab ikke at tage værdien ud af de her mennesker ved at tale om dem som hænder, men i stedet tale om dem som arbejdskraft eller ressourcer?
Det gælder jo i øvrigt også alle dem, som allerede nu arbejder i vores sundhedsvæsen.
Det er jo ressourcer for os.
Det bringer mig videre til det næste, for vi taler også meget om, hvordan vi kan fastholde de medarbejdere, vi allerede har.
Jeg kan faktisk kun komme i tanker om ganske få tilfælde, hvor jeg har lyst til at blive fastholdt, og det er umiddelbart ikke noget, der lige egner sig til at blive hørt fra den her talerstol, så det vil jeg undlade at udfolde nærmere.
Robusthedskommissionen brugte termen at sikre tilknytning i stedet.
Det er heller ikke sådan helt mundret, men tilknytning sender dog trods alt nogle andre signaler, end fastholdelse gør.
Det er på en eller anden måde lidt mere positivt og lyder lidt mere frivilligt.
Så vi må se, om vi ikke i fællesskab kan finde et bedre synonym, men indtil da kan vi så ikke forsøge at bruge Robusthedskommissionens formulering om at sikre tilknytning?
Hvis jeg så skal gå lidt mere ind i det her forslag, kommer vi til at tale om at importere arbejdskraft.
Prøv at lytte til det en gang: importere arbejdskraft.
Er vi ikke ligesom ude over den tid, hvor vi rent faktisk gjorde den slags.
Vi står i en situation, hvor vi har brug for hjælp.
Skulle vi så ikke i stedet for invitere i stedet for at importere ?
Det er jo altså mennesker, vi taler om; det er ikke bananer eller appelsiner eller italienske citroner.
Men når det er sagt, har vi et godt sundhedsvæsen sammenlignet med andre lande.
Hvis vi skal gøre det mere attraktivt at være ansat i det her sundhedsvæsen, skal der naturligvis sættes ind flere steder, men jeg synes, at vi i det mindste kan starte med at tale anderledes om de mennesker, der arbejder i det, for ord betyder altså noget.
De er med til at skabe vores overbevisninger.
Så lad os hjælpe hinanden med at tale vores sundhedspersonale op.
Vi kunne så starte med at droppe udtrykkene hænder og fastholdelse og import af arbejdskraft.
Liberal Alliance bakker naturligvis op om det her forslag, så vi kan begynde med at invitere nogle flere ressourcer til vores sundhedsvæsen.
Tak for ordet.